**Regler vedrørende begravelse**

Teksten stammer fra en håndbog for shinbuddhistiske præster. Der kan være forskelle i praksis vedrørende begravelser indenfor forskellige templer.

I.  
Lige efter dødens indtræden opsøges præsten og "Pude sutraen" fremsiges. Det døde legeme vendes således, at hovedet peger mod nord og ansigtet vender mod vest. På en sådan måde døde Sakyamuni og også Shinran, iflg. biografien Godensho. Den dødes ansigt dækkes med et hvidt klæde. Oplæsningen finder sted foran butsudan , ikke foran den døde.

II. Afvaskningen af den dødes krop.  
Liget vaskes rituelt førend det lægges i en kiste. Dette foretages i dag af en bedemand, men det blev traditionelt udført af et familiemedlem.

III. Rituel kronragning.  
En symbolsk kronragning for at markere at den døde er blevet en buddha (hotoke), og den døde bliver givet et dharma-navn (homyo ). Stærkt troende buddhister kan have et homyo i forvejen, nogle får endog et homyo som barn. Dette efterfølges af fremsigelsen af en kort hymne, de første vers af Shandaos Kuan Wu-Liang-Shou Ching Shu.

IV. Vågenat ved den afdøde.  
Nære familiemedlemmer og venner våger ved liget en nat igennem. I løbet af natten holdes prædiken og andagter af en præst fra det tempel, som familien tilhører.

V Ligfølget.  
Kisten føres til krematoriet, hvor afskedsceremonien foregår. En præst messer  
sutraer, og familien ofrer blomster og følger i procession til krematoriet.

VI. Religiøs andagt.  
Kisten anbringes i krematoriet og en præst brænder røgelse og messer sutraer. Shoshinge fremsiges. Også de pårørende brænder røgelse. Efter fremsigelserne kremeres den døde.

VII.  
Den næste dag, eller i nogle tilfælde nogle timer efter, bliver asken overgivet til familien, som ser asken blive overført til en urne. Med pinde flyttes enkelte benstumper over.

VIII.  
Urnen med asken og benstumperne føres tilbage til den dødes hus eller det tempel, vedkommende tilhører, og anbringes foran butsudan eller altret. Der messes, ofres røgelse og en simpel ceremoni finder sted under hvilken Rennyos brev "Om den hvide aske" læses højt. Hvis de sørgende er mange og/eller den afdøde var velkendt, kan denne ceremoni finde sted i et tempel, eller den kan finde sted i hjemmet først og derefter i templet. Her fremsiges højt navnene på de sørgende og telegrammer læses højt.

IX.  
Efter begravelsen følger mindedagene: efter 7, 13, 49, 77 og 100 dage, efter 1, 3, 7, 13, 25, 33, 50 og 100 år. De fleste af disse mindehøjtider holdes i templet og derefter spiser familien sammen.

X.  
Hvis den efterladte familie ønsker dette, kan de oprette en anden grav, en bun-kotsu-grav , ved at åbne den oprindelige grav og udtage nogle benstumper, som så anbringes i en anden, men mindre urne og føres til Higashi Otani Sobyo eller Higashi Honganji for at være tæt ved Shinrans grav eller statue.

Esben Andreasen: Shin-buddhismen - en folkelig religion, Gyldendal 1994 s. 71-72.